ওয়েব ডেস্কঃ ছেলে-মেয়ের জীবনে স্কুল লাইফ হল অ‍্যাডোলেসেন্স পিরিয়ডের অত‍্যন্ত গুরুত্বপূর্ণ একটি সময়। এমন কিছু ঘটনাও ঘটতে পারে যার পরিণতি মারাত্মক হতে পারে। হঠাৎ করে স্কুলের এক ছাত্র খুনের ঘটনায় জড়িয়ে পড়লে তার জীবনে ঘটে যায় ভয়াবহ কিছু ঘটনা। সে কী করে নিজেকে নির্দোষ প্রমাণ করবে ? সেটাই নিয়েই ক্লাসরুমের গল্প। কীভাবে স্কুল ছাত্র ও ছাত্রীরা নিজেদের বিপদ থেকে বাঁচাবে, সেই বিষয়ে এক বিশেষ সচেতনতা অনুষ্ঠানের আয়োজন করেছিল টিম ক্লাসরুম। কসবা থানায় আয়োজন করা হয়েছিল এই অনুষ্ঠানের। উপস্থিত ছিল একটি প্রাইমারি স্কুলের ছাত্র ও ছাত্রীরা। এছাড়াও অনুষ্ঠানে উপস্থিত ছিলেন ক্লাসরুম ছবির অভিনেতা সোহেল দত্ত, কুয়াশা, দেবরাজ মুখার্জি, গায়ক পর্ণাভ ব্যানার্জি, পরিচালক রাজর্ষি দে, অভিনেত্রী সুদীপ্তা চক্রবর্তী ও অভিনেত্রী পল্লবী চ্যাটার্জি,প্রাক্তন ফুটবলার সুব্রত ভট্টাচার্য। অভিনেতা সোহেল দত্ত বলেন, “আমরা ধন্যবাদ দেব কসবা থানার অফিসার দেবাশিস দত্তকে। আমাদের ক্লাসরুম ছবির টিমকে সাহায্যের হাত বাড়িয়ে দিয়েছেন তিনি। স্কুলের ছাত্র ও ছাত্রীদের মধ্যে মোবাইল নিয়ে সচেতনতা বৃদ্ধির জন্য আমাদের এই উদ্যোগ। প্রযুক্তির যেমন ভালো দিক আছে, তেমন খারাপ দিকও আছে। বিশেষ করে স্কুলের বাচ্চাদের শিখতে হবে যে তারা প্রযুক্তিকে কীভাবে ব্যবহার করবে।” পল্লবী চ্যাটার্জি বলেন, “অভিনেতা সোহেলকে আমি ছোটোবেলা থেকে দেখছি। এখনও পর্যন্ত অনেক ধারাবাহিকে কাজ করার পর এই প্রথমবার একটা সিনেমাতে কাজ করছে ও। ছবির গল্পটা শুনেছি। খুব ভালো লেগেছে।”